Vermiste student se motor ná 45 jaar gevindKyle Clinkscales se motor is ná 45 jaar uit ‘n spruit gehaal. (Foto: Troup County Sheriff’s Office/Facebook) Amerikaanse owerhede het ’n reusedeurbraak gemaak in hul soektog na ’n student van Georgia wat al langer as 45 jaar vermis word. Dít nadat sy motor Dinsdag in ’n spruit in Alabama gevind is. Sy beursie, ID en vermoedelik menslike oorskot is ook in die geroeste wrak gevind. Kyle Clinkscales, destyds ’n student aan die Auburn Universiteit, is op 27 Januarie 1976 vir die laaste keer lewend gesien toe hy die betrokke aand in sy 1974 Ford Pinto by sy ouerhuis in LaGrange weg is. Die 22-jarige was op pad terug universiteit toe, maar het nooit sy bestemming bereik nie en nóg hy nóg sy motor is weer gesien, berig CNN. “Ons het 45 jaar lank na Kyle en sy motor gesoek. Ons het honderde leidrade opgevolg en nooit werklik iets noemenswaardigs uit daardie leidrade gekry nie,” het sheriff James Woodruff van Troup County Woensdag ná die deurbraak op ’n mediakonferensie gesê. Woodruff het gesê daar is oor die jare verskeie mere gedreineer en talle soektogte gelas in die hoop om Clinkscales op te spoor. Kyle Clinkscales (Foto: Troup County Sheriff’s Office/Facebook) Die groot deurbraak sou egter eindelik in die vorm van ’n oproep kom. ’n Lid van die publiek het Dinsdag 911 gebel om ’n motor in ’n spruit langs County Road 83, sowat ’n kilometer van County Road 388 af, aan te meld. Die motor was gedeeltelik onder die water met die owerhede se aankoms op die toneel. ’n Gedeelte van die motor was egter sigbaar vanaf die tweespoorpad wat oor die spruit loop. Die sheriff van Chambers County, Sid Lockhart, het gesê die motor is byna 5 km vanaf Clinkscales se gewone roete op pad universiteit toe gevind. Lockhart weet nie of die gebied deursoek is toe Clinkscales destyds aanvanklik vermis geraak het nie. Die wit Pinto met ’n Troup County-nommerplaat is uit die water gehaal en daar kon intussen vasgestel word dat dit beslis aan Clinkscales behoort het. Daar word vermoed dat die oorskot wat in die motor gevind is, dié van ’n mens is hoewel verdere ondersoek nodig is, berig ABC News. “Ons het die Georgia Buro vir Ondersoek ingeroep. Hulle is tans by ons fasiliteit besig om die motor uitmekaar te haal en te kyk wat hulle kan opspoor om vas te stel hoeveel beendere daar is en of dit wel [Clinkscales se] oorskot is,” het Woodruff gesê. Woodruff hoop nou dat die oorsaak van die oorledene se dood bepaal sal kan word en dat dít lig sal werp oor wat presies gebeur het. “Maar ons sal dalk nooit weet nie,” het hy toegegee. Volgens Woodruff is Clinkscales se ma net vroeër vanjaar oorlede, steeds hoopvol dat haar seun sou huis toe kom. Sy pa is in 2007 oorlede. Clinkscales was die egpaar se enigste kind.